ศรัณย์ คุ้งบรรพต

ศรัณย์ คุ้งบรรพต (เกิด 14 ตุลาคม พ.ศ. 2525) หรือ โน้ต ศรัณย์ หรือ โน้ต KPN เป็นนักร้อง นักพากย์ และผู้บริหารชาวไทย เป็นที่รู้จักจากการประกวดร้องเพลงชิงชนะเลิศแห่งประเทศไทย หรือเคพีเอ็น อวอร์ด และได้รางวัลนักร้องยุวชนยอดเยี่ยมแห่งประเทศไทย ประจำปี 2534 และนักร้องดีเด่นแห่งประเทศไทย ประจำปี 2544 รวมถึงเป็นตัวแทนประเทศไทยแข่งขันร้องเพลงในเวที World Championship of Performing Arts 2017 ซึ่งกลับมาพร้อมรางวัลมากมาย

ปัจจุบัน นอกจากการเป็นนักร้อง และนักพากย์แล้ว เขายังเป็นที่รู้จักในฐานะ โน้ต ไกลบ้าน จากยูทูบช่อง Farose และเป็นผู้บริหารฝ่ายทรัพยากรบุคคลของธนาคารกรุงศรีอยุธยาอีกด้วย

 การศึกษา 
ศรัณย์ เริ่มเรียนที่โรงเรียนอนุบาลนครสวรรค์ จังหวัดนครสวรรค์ และย้ายเข้ามาอาศัยอยู่ในกรุงเทพมหานคร เมื่อเข้ามาศึกษาที่คณะอักษรศาสตร์ จุฬาลงกรณ์มหาวิทยาลัย สาขาวิชาภาษาอังกฤษ จนสำเร็จการศึกษาด้วยเกียรตินิยมอันดับสอง

สำเร็จการศึกษาระดับปริญญาโทด้านบริหารธุรกิจ (MBA) จากมหาวิทยาลัยวอร์ริก () สหราชอาณาจักร

 ประวัติ 
ศรัณย์ คุ้งบรรพต  เกิดและเติบโตที่จังหวัดนครสวรรค์ โดยได้รับการสนับสนุนจากผู้ปกครองและคุณครูโรงเรียนอนุบาลนครสวรรค์ตั้งแต่เยาว์วัย และในวัย 9 ปี เขาได้เข้าร่วมประกวดร้องเพลงยุวชนชิงชนะเลิศแห่งประเทศไทย หรือ เคพีเอ็น จูเนียร์ อวอร์ด ในปี พ.ศ. 2534 และได้รับรางวัลชนะเลิศนักร้องยุวชนยอดเยี่ยมแห่งประเทศไทย จึงได้เป็นตัวแทนยุวชนไทยไปเผยแพร่วัฒนธรรมในต่างประเทศ และเริ่มเข้าวงการบันเทิงจากการแสดงละครโทรทัศน์เรื่อง ใคร ๆ ก็ไม่รัก ดัดแปลงจากบทภาพยนตร์ ปุกปุย ออกอากาศทางช่อง 3 และผลงานอื่น ๆ นับตั้งแต่นั้นเป็นต้นมา

ต่อมาในปี พ.ศ. 2544 เขาได้เข้าประกวดร้องเพลงชิงชนะเลิศแห่งประเทศไทย หรือ เคพีเอ็น อวอร์ด อีกครั้งในรุ่นผู้ใหญ่ และได้รับรางวัลนักร้องดีเด่นแห่งประเทศไทย ประจำปี พ.ศ. 2544

ต่อมาในปี พ.ศ. 2553 ครูดุษฎี พนมยงค์ ศิลปินแห่งชาติสาขาศิลปะการแสดง ประเภทดนตรีสากล ชักชวนให้เขาเข้าร่วมประกวดร้องเพลงในระดับภูมิภาคเอเชีย บนเวทีประกวด Asia New Singer Competition ครั้งที่ 11 ณ กรุงปักกิ่ง ประเทศจีน และคว้ารางวัลรองชนะเลิศอันดับ Bronze Award

ในปี พ.ศ. 2559 เขาได้ร่วมร้องเพลงให้กับภาพยนตร์อนิเมชั่นเป็นครั้งแรก กับอนิเมชั่นมิวสิคัลจากวอลต์ดิสนีย์แอนิเมชันสตูดิโอส์ เรื่อง Moana ผจญภัยตำนานหมู่เกาะทะเลใต้ กับบทเจ้าปูยักษ์ Tamatoa ในเพลง วับวาว (Shiny)  และเขาได้ร่วมพากย์เสียงอย่างเต็มตัวเป็นครั้งแรกกับภาพยนตร์จากวอลต์ดิสนีย์สตูดิโอส์โมชันพิกเชอส์ อย่าง โฉมงามกับเจ้าชายอสูร ในบท Lumiere โดยทั้งพากย์เสียงและร้องนำในบทเพลง Be Our Guest

ในปี พ.ศ. 2560 ศรัณย์เป็นตัวแทนประเทศไทยเข้าร่วมประกวดร้องเพลงอีกครั้ง บนเวทีประกวด World Championships of Performing Arts หรือ WCOPA หรือเป็นที่รู้จักอย่างไม่เป็นทางการในชื่อ "Talent Olympics" และเขาก็สามารถคว้ารางวัลมาได้ทั้งหมดทุกประเภทที่สมัครไป โดยเป็นรางวัลเหรียญทอง 6 เหรียญ, รางวัลเหรียญเงิน 5 เหรียญ, และรางวัลเหรียญทองแดงอีก 3 เหรียญ รวมถึงยังได้โล่รางวัลคะแนนสูงสุดในประเภท เพลงป๊อป เพลงบรอดเวย์ และ เพลงกอสเปล อีกด้วย

ในปี พ.ศ. 2561 เขาได้แสดงละครเวทีมิวสิคัลอีกครั้งกับค่ายดรีมบอกส์ ในละครเวทีเรื่อง ซ้อน A New Musical ซึ่งเป็นการแสดงละครเวทีครั้งที่ 2 ของเขาหลังจากการร่วมแสดงบนละครเวทีของค่ายเดียวกันนี้ในปี พ.ศ. 2555 กับเรื่อง ปริศนา เดอะ มิวสิคัล และแสดงละครเวทีกับค่ายดรีมบอกส์อีกครั้งในปี พ.ศ. 2562 ในเรื่อง น้ำเงินแท้ เดอะมิวสิคัล ในบทพระอภิรักษ์

ศรัณย์ คุ้งบรรพต ยังเป็นที่รู้จักในฐานะ โน้ต ไกลบ้าน จากช่องยูทูบชื่อดังอย่าง Farose โดยเขาได้ร่วมพูดเสวนาบนเวที FaraTalk - Tell Me 'Y' ณ ศูนย์การค้า Emsphere ในปี พ.ศ. 2567 ในหัวข้อ Culture ซึ่งได้รับเสียงตอบรับที่ดีจากสื่อมากมาย

นอกจากผลงานในวงการบันเทิงแล้ว ศรัณย์ยังดำรงตำแหน่งเป็นผู้บริหารในตำแหน่ง Head of Talent Management and Organization Culture Department ประจำ ธนาคารกรุงศรีอยุธยา จำกัด (มหาชน) และเป็นนักเขียนคอนเทนต์ให้กับ Rabbit Today และ Ad Addict อีกด้วย

 ผลงาน 

 คอนเสิร์ต 
ปีชื่องานสถานที่หมายเหตุ2568Back To The 90s-2000sThai Hits & Thai Soundtrack ConcertAiya.bkkร่วมกับ ลูกหว้า พิจิกา, แนน วาทิยา, และ ป๋อมแป๋ม นิติ90s Divas in Concert: A Tribute to Vocal Trinity ครั้งที่ 2Lido Connect Hall 2ร่วมกับ ต้น ธนษิต และ นก พริมาภา256790s Divas in Concert: A Tribute to Vocal TrinityLido Connect Hall 1ร่วมกับ ต้น ธนษิต และ นก พริมาภา

 ผลงานเพลง 
ปีชื่อเพลงศิลปินหมายเหตุ2562เพื่อนกันยังหวานอยู่ศรัณย์ คุ้งบรรพต

 ภาพยนตร์ 
ปีชื่อเรื่องบทบาทหมายเหตุ2560โฉมงามกับเจ้าชายอสูรLumiereพากย์เสียงและร้องเพลงภาษาไทย2559ผจญภัยตำนานหมู่เกาะทะเลใต้Tamatoaร้องเพลงภาษาไทย

 ละครเวที 
ปีชื่อเรื่องบทบาทโรงละคร2555ปริศนา เดอะ มิวสิคัลวิรัชDreambox, M Theatre2561ซ้อน A New MusicalคุณหลวงDreambox, M Theatre2562น้ำเงินแท้ เดอะมิวสิคัลพระอภิรักษ์Dreambox, M Theatre

 ละครโทรทัศน์ 

 ใคร ๆ ก็ไม่รัก ออกอากาศทางช่อง 3

 รางวัล 

 รางวัลนักร้องยุวชนยอดเยี่ยมแห่งประเทศไทย ประจำปี 2534 - เคพีเอ็น อวอร์ด
 รางวัลนักร้องดีเด่นแห่งประเทศไทย ประจำปี 2544 - เคพีเอ็น อวอร์ด
 รางรองชนะเลิศอันดับ Bronze Award - Asia New Singer Competition ครั้งที่ 11 (พ.ศ. 2553) ณ กรุงปักกิ่ง ประเทศจีน
 รางวัลจากการแข่งขัน World Championship of Performing Arts 2017 ณ นครลอสแองเจลิส สหรัฐอเมริกา
 โล่รางวัลคะแนนสูงสุด ในประเภท เพลงป๊อป เพลงบรอดเวย์ และ เพลงกอสเปล
 รางวัลเหรียญทอง 6 รางวัล, เหรียญเงิน 5 รางวัล, และเหรียญทองแดง 3 รางวัล
 รางวัลนักร้องหน้าใหม่ยอดเยี่ยม จากเวที Shanghai Music Festival 2002

 อ้างอิง 

 แหล่งข้อมูลอื่น 

 ศรัณย์ คุ้งบรรพต บน อินสตราแกรม
 แฟนเพจของศรัณย์ คุ้งบรรพต บน เฟซบุ๊ก

หมวดหมู่:บุคคลที่เกิดในปี พ.ศ. 2525
หมวดหมู่:บุคคลที่ยังมีชีวิตอยู่
หมวดหมู่:บุคคลจากจังหวัดนครสวรรค์
หมวดหมู่:นักร้องชายชาวไทย
หมวดหมู่:นักพากย์ชายชาวไทย
หมวดหมู่:เคพีเอ็น อวอร์ด
หมวดหมู่:นิสิตเก่าคณะอักษรศาสตร์ จุฬาลงกรณ์มหาวิทยาลัย
หมวดหมู่:นักร้องไทยที่มีความหลากหลายทางเพศ